《谒范文正公祠》
清代·许珏

贫儒困韦布，郁郁不可居。所见祇利名，得志将何如。

人生发未燥，入塾诵诗书。道通天地人，识岂囿一隅。

举世病饥溺，拯之在吾徒。伟哉文正公，志量世所无。

伏处怀庙堂，宦达忧江湖。立朝三十年，寒素如其初。

禄入赡同宗，身外无赢馀。世儒不自奋，观之徒嗟吁。

我来谒公祠，再拜立斯须。愿言式高风，永为学士模。

作者简介：许珏，字静山，晚号复庵，无锡人。光绪壬午举人，历官出使义国大臣。有《复庵先生集》。